ORDE do 8 de outubro de 2004 pola que se regulan axudas ás familias nas que se produce un parto múltiple, adopción ou acollemento preadoptivo de varios menores.
CONSELLERÍA DE FAMILIA, XUVENTUDE, DEPORTE E VOLUNTARIADO — III. OUTRAS DISPOSICIÓNS — 13/10/2004

O Estatuto de autonomía de Galicia no seu artigo 27.23º asígnalle á comunidade autónoma competencia exclusiva en materia de asistencia social.
A Lei 3/1997, do 9 de xuño, galega da familia, a infancia e a adolescencia establece no seu artigo 3.2º como principio rector da actuación dos poderes públicos de Galicia o impulso dunha política integral de apoio á familia que teña en conta as súas necesidades básicas e as dos seus membros, regulando, segundo o artigo 11.3º c), aquelas prestacións, económicas ou técnicas, que teñan por obxecto incidir favorablemente nas situacións de carencia familiar.
O Decreto 195/2003, do 20 de marzo, polo que se establece a estrutura e competencias da Consellería de Familia, Xuventude, Deporte e Voluntariado, tendo en conta o establecido no Decreto 280/2003, do 18 de xuño, pola que se modifica o Decreto 8/2003, do 18 de xaneiro, polo que se modifica a estrutura orgánica da Xunta de Galicia, atribúe a esta consellería, a través da Dirección Xeral de Familia, a xestión da política autonómica en materia de acción social no sector da familia, infancia e menores.
A chegada de varios nenos ao mesmo tempo supón un cambio radical para calquera familia, xerando un gasto extraordinario (alimentación, roupa, gastos médicos, farmacéuticos, etc.). Para facer fronte a esta realidade a Consellería de Familia, Xuventude, Deporte e Voluntariado acordou establecer unha liña de axudas ás familias co obxecto de paliar, nalgunha medida, estes gastos.
Con esta finalidade, na Lei 8/2003, do 23 de decembro, de orzamentos xerais da Comunidade Autónoma de Galicia para o ano 2004, existe consignada na aplicación 14.02.212A.487.0 unha partida orzamentaria de 130.646,24 A destinada ás axu
das que se establecen no articulado desta orde, contía que poderá ser incrementada con outras achegas posteriores en función das dispoñibilidades orzamentarias.
O texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, que establece no seu artigo 78 o réxime xeral de concesión de axudas e subvencións con cargo aos orzamentos xerais da comunidade autónoma e o Decreto 287/2000, do 21 de novembro, que o desenvolve, constitúen a normativa á que se adaptará esta orde, tendo en conta en todo caso os principios de publicidade, obxectividade e concorrencia, e os demais requisitos exixidos na Lei 8/2003, do 23 de decembro, de orzamentos xerais da Comunidade Autónoma de Galicia para o ano 2004.
Na súa virtude, en uso das facultades que teño atribuídas
DISPOÑO:
Artigo 1º.-Obxecto e finalidade destas axudas.
Esta orde ten por obxecto o establecemento das bases polas que se rexerá a concesión de axudas económicas ás familias nas que se produza un parto múltiple, adopción ou acollemento preadoptivo de varios menores así como a convocatoria destas axudas para este ano.
Para os efectos desta orde, considérase parto múltiple aquel no que se produza o nacemento de dous ou máis fillos, e considérase adopción ou acollemento preadoptivo de varios menores a integración de dous ou máis menores nunha familia por medio de auto xudicial ou resolución administrativa de acollemento preadoptivo. Entenderase como nados, para estes efectos, os que reúnan as condicións que expresa o artigo 30 do Código Civil.
A finalidade destas axudas é proporcionar apoio económico ás familias para contribuír a atender as dificultades extraordinarias que sobreveñen nunha familia cando se incrementa o número de membros en dous ou máis como consecuencia dun parto múltiple ou dunha adopción ou acollemento preadoptivo múltiples.
Artigo 2º.-Beneficiarios.
Poderán ser beneficiarias destas axudas aquelas familias nas que:
1. O nacemento dos nenos/as se produza entre o 1 de setembro de 2003 e o 31 de agosto de 2004, no caso de partos múltiples.
2. O auto de adopción ou resolución administrativa se acorde entre o 1 de setembro de 2003 e o 31 de agosto de 2004, no caso de adopción ou acollemento preadoptivo de varios menores.
Artigo 3º.-Requisitos.
Serán requisitos necesarios para a concesión da axuda:
-Que os pais biolóxicos, adoptivos ou acolledores preadoptivos teñan a súa residencia habitual na Comunidade Autónoma galega.
-A convivencia do/s solicitante/s destas axudas cos nenos.
Artigo 4º.-Tipo de axuda e contía.
A axuda consistirá nun pago único por neno/a nado/a, adoptado ou en acollemento preadoptivo, de acordo co establecido nos artigos 1º e 2º desta orde.
A contía da axuda será a resultante de dividir a totalidade do crédito consignado para esta orde entre todos os nenos/as.
Artigo 5º.-Solicitudes e documentación.
A solicitude poderá presentala calquera dos pais, por filiación natural ou adoptiva, que teñan atribuídas as funcións relativas ao exercicio da patria potestade sobre os fillos/as habidos nun parto múltiple ou adoptados ou ben polos acolledores na modalidade de acollemento preadoptivo.
A solicitude formalizarase no modelo oficial que figura como anexo I desta orde, acompañado da seguinte documentación:
1. Fotocopia compulsada do DNI/NIF do solicitante.
2. No caso de parto múltiple, certificación literal da inscrición de nacemento no rexistro civil ou fotocopia compulsada do libro de familia.
3. No caso de adopción, copia compulsada do auto xudicial de adopción ou copia compulsada da resolución administrativa de acollemento preadoptivo.
4. Certificado de empadroamento do solicitante.
5. Copia compulsada da sentenza de separación ou divorcio, de ser o caso.
6. Certificación oficial dos datos bancarios do solicitante.
7. Declaración de todas as solicitudes efectuadas ou concedidas para este mesmo fin das distintas administracións públicas competentes (anexo II).
Se a solicitude non estivese debidamente cuberta ou non se acompañase a documentación sinalada, requirirase ao interesado para que nun prazo de 10 días emende a falta ou presente os documentos preceptivos, con indicación de que, se así non se fixese, entenderase que desiste da súa petición, logo da resolución que deberá ser ditada nos termos previstos no artigo 42 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
Artigo 6º.-Lugar e prazo para presentación de solicitudes.
A solicitude e mais a documentación requirida presentarase no rexistro da Consellería de Familia, Xuventude, Deporte e Voluntariado, sen prexuízo do disposto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
O prazo de presentación das solicitudes será de corenta días naturais, contados a partir do día seguinte ao da publicación desta orde.
Artigo 7º.-Resolución.
1. Correspóndelle á conselleira de Familia, Xuventude, Deporte e Voluntariado, a resolución destas axudas no prazo de 6 meses a contar desde o día seguinte ao da publicación desta orde.
Transcorrido o dito prazo sen recaer resolución expresa, os interesados poderán entender desestimadas a súas solicitudes.
2. As resolucións recaídas neste procedemento esgotan a vía administrativa, e contra elas pode interpoñerse recurso contencioso-administrativo ante o órgano da xurisdición contencioso-administrativa competente, no prazo de dous meses a partir do día seguinte ao da notificación da resolución, de conformidade co disposto na Lei 29/1998, do 13 de xullo, reguladora da xurisdición contencioso-administrativa.
Potestativamente, e con anterioridade á interposición do referido recurso contencioso-administrativo, poderá interpoñerse recurso de reposición ante o órgano que ditou o acto, no prazo dun mes contado a partir do día seguinte ao da notificación da dita resolución. Neste caso non poderá interpoñerse recurso contencioso-administrativo ata que sexa resolto expresamente ou por desestimación presunta, o recurso de reposición.
3. Toda alteración das condicións tidas en conta para a concesión das subvencións e en todo caso a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais poderá dar lugar á modificación da resolución de concesión.
Artigo 8º.-Compatibilidade.
As axudas reguladas nesta orde serán compatibles con calquera outra establecida tanto polas administracións públicas ou calquera dos seus organismos, entes ou sociedades, como por calquera entidade privada.
Non obstante o disposto no parágrafo anterior, non poderán concorrer a esta convocatoria de axudas, aquelas familias que teñan recibido axudas económicas da Consellería de Familia, Xuventude, Deporte e Voluntariado, para este mesmo fin e no ámbito
de aplicación desta orde, con anterioridade á súa entrada en vigor.
Artigo 9º.-Pagamento.
O pagamento das axudas reguladas nesta orde farase segundo o establecido no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Artigo 10º.-Obrigas dos beneficiarios.
Os beneficiarios destas axudas quedan obrigados a someterense ás actuacións de comprobación que deba efectuar a entidade concedente e ás de control financeiro que correspondan á Intervención Xeral da comunidade autónoma e ás previstas na lexislación do Tribunal de Contas e do Consello de Contas no exercicio das súas funcións de fiscalización e control do destino das axudas.
Artigo 11º.-Revogación da axuda.
Procederá a revogación das axudas así como o reintegro das cantidades percibidas e a exixencia dos xuros de demora devengados desde o momento do seu pagamentos nos casos e nos termos previstos no artigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e mais no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Disposicións adicionais
Primeira.-A concesión destas axudas terá como límite global o crédito consignado no orzamento da Consellería de Familia, Xuventude, Deporte e Voluntariado para estes fins.
Segunda.-Os beneficiarios atópanse suxeitos ao réxime de infraccións e sancións que en materia de subvencións establece o artigo 79 do texto refundido da Lei de réxime financeiro e orzamentario de Galicia aprobado polo Decreto lexislativo 1/1999, do 7 de outubro, modificado pola Lei 8/1999, do 30 de decembro.
Disposicións derradeiras
Primeira.-Esta orde entrará en vigor o día seguinte ao da súa publicación no Diario Oficial de Galicia.
Segunda.-Facúltase a directora xeral de Familia para ditar cantas disposicións sexan precisas en relación con esta orde.
Santiago de Compostela, 8 de outubro de 2004.
Pilar Rojo Noguera
Conselleira de Familia, Xuventude, Deporte
e Voluntariado